
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 



РЕШЕНИЕ
№ РС-31297-19-030

	Днес, 11.03.2020 г., Комисията за противодействие на корупцията и за отнемане на незаконно придобито имущество /КПКОНПИ/, в състав:

	Председател: Сотир Цацаров
	Член: Антоанета Цонкова
	Член: Пламен Йоцов
	Член: Силвия Къдрева

У С Т А Н О В И:

	Производството е образувано по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ), въз основа на сигнал, който е регистриран в Комисия за противодействие на корупцията и за отнемане на незаконно придобитото имущество (КПКОНПИ) с рег. № ЦУ01/31297/05.12.2019 г.
	Сигналът е подаден против Анахид Михайлова – общински съветник в Общински съвет – Л..
	По същество, в сигнала се твърди, че Анахид Михайлова е избрана за общински съветник в Общински съвет – Л., видно от Решение № 120/28.10.2019 г. на Общинска избирателна комисия – Л., като същата е и директор на общинската Целодневна детска градина „**********“ - гр.Л.. Общинските детски градини са второстепенни разпоредители на бюджетни средства и ползватели на общинско имущество, като техните бюджети са част от бюджетите на съответните общини. Кметът на общината упражнява контрол върху дейността на директорите на общинската детска градина, а от друга страна общинският съветник, като част от общинския съвет, упражнява контрол по отношение дейността на кмета на общината.
	Към сигнала като доказателства са приложени заповед № 46/04.09.2019 г. на директора на ЦДГ „**********“ - гр.Л. и Решение № 120-МИ/28.10.2019 г. на ОИК – Л..
	При проверката относно допустимостта на сигнала е установено, че същият не отговаря на изискванията на чл. 48, ал. 1, т. 3 от ЗПКОНПИ, тъй като липсват конкретни данни за нарушение на разпоредбите на ЗПКОНПИ от лицето, заемащо висша публична длъжност. При спазване на процедурата по чл. 30, ал. 2 от АПК сигналоподателят е уведомен за констатираните нередовности, но същите не са отстранени.

	От председателя на ПК по ЗПУКИ при Общински съвет – Л. са изискани и представени следните доказателства: клетвен лист на Анахид Михайлова от 06.11.2019 г., Решение № 120-МИ/28.10.2019 г. на ОИК – Л., препис извлечение от Протокол № 7 от проведено заседание на 13.02.2020 г. по точка трета от дневния ред относно: Приемане на бюджета на Община Л. за 2020 г., списък на поименно гласуване от проведеното заседание на 13.02.2020 г. и заверено копие от Решение № 54/13.02.2020 г. на Общински съвет – Л. относно: Приемане на бюджета на Община Л. за 2020 г.
	От кмета на Община Л. са изискани и представени: трудов договор № 88/30.05.2014 г. на Анахид Михайлова за назначаване на длъжността „директор“ на ЦДГ „**********“ - гр.Л. и длъжностна характеристика на длъжността „директор на общинска детска градина“.
	Служебно е извършена справка в Регистър НБД „Население“.

От събраните в хода на административното производство доказателства Комисията установи следното от фактическа страна:

	Сигналът е подаден от лице, с посочени имена и е подписан.
	Анахид Михайлова е избрана за общински съветник в Общински съвет – Л. за мандат 2019 – 2023 г., видно от Решение № 120-МИ/28.10.2019 г. на ОИК – Л. и е положила клетва на 06.11.2019 г.
	ЦДГ „**********“ - гр.Л., с ЕИК **********, е общинско детско заведение, второстепенен разпоредител с бюджет на Община Л. и с директор А. Ю. М..
	Анахид Михайлова заема длъжността „директор“ на ЦДГ „**********“ - гр.Л. по силата на трудов договор № 88/30.05.2014 г., сключен с кмета на Община Л..
	С Решение № 54 по т. 3 от Протокол № 7/13.02.2020 г. на Общински съвет – Л. е приет бюджета на Община Л. за 2020 г. С т. 1.2. от Решение № 54 от Протокол № 7/13.02.2020 г. на Общински съвет – Л. е приета разходната част по бюджета на общината, разпределен по функции, групи, дейности и параграфи, съгласно Приложение № 3. Съгласно т. III „Функция Образование, дейност 311 Детски градини“ от Приложение № 3, са предвидени разходи в размер на 1 953 318 лв. за заплати и възнаграждения, осигурителни и здравно осигурителни вноски от работодателя, вноски за допълнително задължително осигуряване, издръжка, храна, инвентар и облекло, материали и текущ ремонт на детски градини на територията на Община Л..
	Видно от Протокол № 7/13.02.2020 г. на Общински съвет – Л., преди гласуването на т.3 от дневния ред относно: „Приемане на бюджета за 2020 г. на Община Л., Анахид Михайлова  е декларирала наличие на конфликт на интереси, поради обстоятелството, че заема длъжността „директор“ на ЦДГ „**********“ - гр.Л. и не може да вземе участие в гласуването по т. 3 от дневния ред. Анахид Михайлова  е напуснала залата. 
	Видно от списък с поименно гласуване по точка трета от дневния ред от проведено заседание на 13.02.2020 г. относно: Приемане на бюджета за 2020 г. на Община Л., общинският съветник Анахид Михайлова не е участвала в гласуването (извън залата).
	Решение № 54 от Протокол № 7/13.02.2020 г. на Общински съвет – Л. е прието с 13 гласа „ЗА“, 1 „ПРОТИВ“ и без „ВЪЗДЪРЖАЛ СЕ“ от присъствалите четиринадесет общински съветници.

При така установената фактическа обстановка Комисията стигна до следните правни изводи:

	За да е осъществен конфликт на интереси по смисъла на чл. 52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
	Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
	Анахид Михайлова, в качеството си на общински съветник в Общински съвет – Л. е лице, заемащо висша публична длъжност по смисъла на чл. 6, ал. 1, т. 32 от ЗПКОНПИ.
	С оглед горното КПКОНПИ е компетентна да разгледа подадения сигнал.
	В правомощие на Общинския съвет, съгласно разпоредбата на чл. 21, ал. 1, т. 19 от ЗМСМА е обсъждането и приемането на решения по предложения на кметове на райони и кметства по въпроси от своята компетентност, а съгласно чл. 33, ал. 1, т. 3 общинският съветник има право да участва в обсъждането и решаването на всички въпроси от компетентността на съвета.
	В хода на производството се установи, че Анахид Михайлова, в качеството си на общински съветник в Общински съвет – Л., е декларирала конфликт на интереси и не е упражнила правомощията си на общински съветник, произтичащи от разпоредбата на чл. 21, ал. 1, т. 19 от ЗМСМА при гласуването и приемането на Решение № 54 от Протокол № 7/13.02.2020 г. на Общински съвет – Л. относно: Приемане на бюджета за 2020 г. на Община Л..
	Липсата на упражнени правомощия по служба, като елемент от състава на конфликта на интереси по чл. 52 от ЗПКОНПИ изключва наличието на нарушение на разпоредбите на Глава осма, Раздел II от ЗПКОНПИ от страна на Анахид Михайлова, в качеството й на лице, заемащо висша публична длъжност по смисъла на чл. 6, ал. 1, т. 32, предложение четвърто от ЗПКОНПИ, при приемането на Решение № 54 от Протокол № 7/13.02.2020 г. на Общински съвет – Л..
	Предвид изложеното, се налага извода, че е налице само един от елементите на състава на конфликт на интереси, а именно: лице заемащо висша публична длъжност. 
	Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Осма, Раздел II от ЗПКОНПИ, които представляват негова проявна форма и води до липсата на конфликт на интереси по смисъла чл. 52 от ЗПКОНПИ.


	Предвид горното, Комисията за противодействие на корупцията и отнемане на незаконно придобито имущество, на основание чл. 74, ал. 1 и ал. 2 от ЗПКОНПИ,

РЕШИ:

		
	НЕ УСТАНОВЯВА конфликт на интереси по отношение на Анахид  Михайлова с ЕГН **********, общински съветник в Общински съвет – Л. и в това й качество лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, във връзка с Решение № 54, взето с Протокол № 7/13.02.2020 г. на Общински съвет – Л. относно: Приемане на бюджета за 2020 г. на Община Л., поради липса на упражнени правомощия по служба.

	Препис от решението да се изпрати на Окръжна прокуратура – Л., с оглед преценка за реализиране на правомощията й по чл. 76, ал. 2 от ЗПКОНПИ.
	
	С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“.




	КОМИСИЯ:

		ПРЕДСЕДАТЕЛ:………………….……….……/СОТИР ЦАЦАРОВ/

ЧЛЕН:………………………………..…..../ АНТОАНЕТА ЦОНКОВА/

ЧЛЕН:………………………………………..…..../ ПЛАМЕН ЙОЦОВ/

ЧЛЕН:…………………………………….……..../СИЛВИЯ КЪДРЕВА/

